กาพย์เห่เรือชมเครื่องคาวหวาน - วิกิพีเดีย

# กาพย์เห่เรือชมเครื่องคาวหวาน

### จากวิกิพีเดีย สารานุกรมเสรี

กาพย์เห่เรือชมเครื่องคาวหวาน เป็นกาพย์เห่เรือที่พระบาทสมเด็จพระพุทธเลิศหล้านภาลัย (รัชกาลที่ 2) ทรงพระราชนิพนธ์ไว้ ซึ่งพรรณนาเกี่ยวกับอาหารคาวหวานในวัง โดยใช้การบรรยายเนื้อหาเยี่ยงนิราศ คือการรำพึงรำพันถึงนางอันเป็นที่รัก โดยนำเอาชื่ออาหาร ลักษณะ ส่วนประกอบ หรือความสัมพันธ์มาเชื่อมโยงเข้ากับการรำพึงรำพันนั้น

กาพย์เห่เรือนี้ใช้เป็นบทอาขยานสำหรับนักเรียนชั้นประถมด้วย มีเนื้อหาดังนี้

    มัสมั่นแกงแก้วตา หอมยี่หร่ารสร้อนแรง
  ชายใดได้กลืนแกง แรงอยากให้ใฝ่ฝันหา
  ยำใหญ่ใส่สารพัด วางจานจัดหลายเหลือตรา
  รสดีด้วยน้ำปลา ญี่ปุ่นล้ำย้ำยวนใจ

    ตับเหล็กลวกหล่อนต้ม เจือน้ำสมโรยพริกไทย
  โอชาจะหาไหน ไม่มีเทียบเปรียบมือนาง
  หมูแนมแหลมเลิศรส พร้อมพริกสดใบทองหลาง
  พิศห่อเห็นรางชาง ห่างหอหวนป่วยใจโหย

    ก้อยกุ้งปรุงประทิ่น วางถึงลิ้นดิ้นแดโดย
  รสทิพย์หยิบมาโปรย ฤาจะเปรียบเทียบทันขวัญ
  เทโพพื้นเนื้อท้อง เป็นมันย่องล่องลอยมัน
  น่าซดรสครามครัน ของสวรรค์เสวยรมย์

    ความรักยักเปลี่ยนท่า ทำน้ำยาอย่างแกงขม
  กลอ่อมกล่อมเกลี้ยงกลม ชมไม่วายคลับคล้ายเห็น
  ข้าวหุงปรุงอย่างเทศ รสพิเศษใส่ลูกเอ็น
  ใครหุงปรุงไม่เป็น เช่นเชิงมิตรประดิษฐ์ทำ

    เหลือรู้หมูป่าต้ม แกงคั่วส้มใส่ระกำ
  รอยแจ้งแห่งความขำ ช้ำทรวงเศร้าเจ้าตรากตรอม
  ช้าช้าพล่าเนื้อสด ฟุ้งปรากฏรสหื่นหอม
  คิดความยามถนอม สนิทเนื้อเจือเสาวคนธ์

    ล่าเตียงคิดเตียงน้อง นอนเตียงทองทำเมืองบน
  ลดหลั่นชั้นชอบกล ยลอยากนิทรคิดแนบนอน
  เห็นหรุ่มรุมทรวงเศร้า รุ่มรุ่มเร้าคือไฟฟอน
  เจ็บไกลใจอาวรณ์ ร้อนรุมรุ่มกลุ้มกลางทรวง

    รังนกนึ่งน่าซด โอชารสกว่าทั้งปวง
  นกพรากจากรังรวง เหมือนเรียมร้างห่างห้องหวน
  ไตปลาเสแสร้งว่า ดุจวาจากระบิดกระบวน
  ใบโศกบอกโศรกครวญ ให้พี่เศร้าเจ้าดวงใจ

    สังขยาหน้าตั้งไข่ ข้าวเหนียวใส่สีโศกแสดง
  ซ่าหริ่มลิ้มหวานล้ำ แทรกใส่น้ำกะทิเจือ
  วิตกอกแห้งเครือ ได้เสพย์หริ่มพิมเสนโรย
  ลำเจียกชื่อขนม นึกโฉมฉมหอมชวยโชย

    ไกลกลิ่นดิ้นแดโดย โหยไห้หาบุหงางาม
  มัศกอดกอดอย่างไร น่าสงสัยใคร่ขอถาม
  กอดเคล้นจะเห็นความ ขนมนามนี้ยังแคลง
  ลุดตี่นี้น่าชม แผ่แผ่นกลมเพียงแผ่นแผง

    โอชาหน้าไก่แกง แคลงของแขกแปลกกลิ่นอาย
  ขนมจีบเจ้าจีบห่อ งามสมส่อประพิมประพาย
  นึกน้องนุ่งจีบถวาย ชายพกจีบกลีบแนบเทียน
  รสรักยักลำนำ ประดิษฐ์ทำขนมเทียน

    คำนึงนิ้วนางเจียน เทียนหล่อเหลาเกลากลึงกลม
  ทองหยิบทิพย์เทียมทัด สามหยิบชัดน่าเชยชม
  หลงหยิบว่ายาดม ก้มหน้าเมินเขินขวยใจ
  ขนมผิงผิงผ่าวร้อน เพียงไฟฟอนฟอกทรวงใน

    ร้อนนักรักแรมไกล เมื่อไรเห็นจะเย็นทรวง
  รังไรโรยด้วยแป้ง เหมือนนกแกล้งทำรังรวง
  โอ้อกนกทั้งปวง ยังยินดีด้วยมีรัง
  ทองหยอดทอดสนิท ทองม้วนมิดคิดความหลัง

    สองปีสองปิดบัง แต่ลำพังสองต่อสอง
  งามจริงจ่ามงกุฎ ใส่ชื่อดุจมงกุฎทอง
  เรียมร่ำคำนึงปอง สะอิ้งน้องนั้นเคยยล
  บัวลอยเล่ห์บัวงาม คิดบัวกามแก้วกับตน
  ปลั่งเปล่งเคร่งยุคล สถนนุชดุจประทุม

    ช่อม่วงเหมาะมีรส หอมปรากฏกลโกสุม
  คิดสีสไบคลุม หุ้มห่อม่วงดวงพุดตาน
  ฝอยทองเป็นยองใย เหมือนเส้นไหมไข่ของหวาน
  คิดความยามเยาวมาลย์ เย็นชุนใช้ไหมทองจีนฯ

| กาพย์เห่เรือชมเครื่องคาวหวาน เป็นบทความเกี่ยวกับ วรรณคดี วรรณกรรม หรือหนังสือ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น ข้อมูลเกี่ยวกับ กาพย์เห่เรือชมเครื่องคาวหวาน ในภาษาอื่น อาจสามารถหาอ่านได้จากเมนู ภาษาอื่น ด้านซ้ายมือ

ดึงข้อมูลจาก "http://th.wikipedia.org../../../%E0%B8%81/%E0%B8%B2/%E0%B8%9E/%E0%B8%81%E0%B8%B2%E0%B8%9E%E0%B8%A2%E0%B9%8C%E0%B9%80%E0%B8%AB%E0%B9%88%E0%B9%80%E0%B8%A3%E0%B8%B7%E0%B8%AD%E0%B8%8A%E0%B8%A1%E0%B9%80%E0%B8%84%E0%B8%A3%E0%B8%B7%E0%B9%88%E0%B8%AD%E0%B8%87%E0%B8%84%E0%B8%B2%E0%B8%A7%E0%B8%AB%E0%B8%A7%E0%B8%B2%E0%B8%99.html".

หมวดหมู่: บทความเกี่ยวกับ วรรณกรรม ที่ยังไม่สมบูรณ์ | กาพย์เห่เรือ | รัชกาลที่ 2

##### Views

- บทความ
- อภิปราย
- รุ่นปัจจุบัน

##### ค้นหา